ПРАВИЛНИК ЗА УСТРОЙСТВОТО И ДЕЙНОСТТА НА ОРГАНИЗАЦИОННИТЕ СЕКЦИИ
В „СДРУЖЕНИЕ НА АДМИНИСТРАЦИЯТА В ОРГАНИТЕ НА СЪДЕБНАТА ВЛАСТ”
I. ОБЩИ ПОЛОЖЕНИЯ
Чл. 1. Организационната секция е вътрешноструктурна единица на „СДРУЖЕНИЕ НА АДМИНИСТРАЦИЯТА В ОРГАНИТЕ НА СЪДЕБНАТА ВЛАСТ” (САОСВ).
Чл. 2. (1) Към всеки орган на съдебната власт, както и към Висшия съдебен съвет, Инспектората към Висшия съдебен съвет и Националния институт на правосъдието, може да се създава самостоятелна организационна секция.
(2) Организационните секции се състоят от най-малко пет члена на САОСВ, които работят в администрацията на съответния орган на съдебната власт, съответно администрацията на Висшия съдебен съвет, Инспектората към Висшия съдебен съвет и Националния институт на правосъдието.
(3) Всяка организационна секция има председател и касиер.
IІ. СЪЗДАВАНЕ НА ОРГАНИЗАЦИОННИ СЕКЦИИ И ЧЛЕНСТВО
Чл. 3. Организационните секции се създават с решение на управителния съвет на САОСВ след достигане на необходимия брой членове на САОСВ, които работят в съответната администрация.
Чл. 4. След създаване на дадена организационна секция, членовете на САОСВ, които работят в съответната администрация стават членове на организационната секция. 
Чл. 5. (1) Ако в администрацията на даден орган на съдебната власт, съответно на Висшия съдебен съвет, на Инспектората към Висшия съдебен съвет и на Националния институт на правосъдието, няма необходимият брой членове на САОСВ, който да образуват отделна организационна секция, членовете на САОСВ от такива администрации се разпределят към друга секция - по тяхна молба до управителния съвет или служебно от управителния съвет. Управителният съвет определя в коя организационна секция да бъдат регистрирани подалите молби членове и ги уведомява за това.
(2) След достигане на минималния необходим брой членове на САОСВ за създаване на отделна организационна секция, членовете регистрирани в други секции се прехвърлят в организационната секция към администрацията на органа, в който работят – по тяхна молба до управителния съвет или служебно от управителния съвет.

Чл. 6. В случай че броят членове на САОСВ в дадена организационна секция спадне под минималния необходим брой, управителният съвет може да вземе решение за закриване на съответната секция и преместване на членовете на САОСВ, които се числят към нея, към друга организационна секция.
Чл. 7. Членове на САОСВ по чл. 10, ал. 4 от Устава на САОСВ не се числят към никоя организационна секция, освен ако не бъде взето изрично решение на управителния съвет в обратна насока.
III. ПРЕДСЕДАТЕЛ И КАСИЕР НА ОРГАНИЗАЦИОННИТЕ СЕКЦИИ
Чл. 8. (1) Всяка организационна секция има председател и касиер, които се избират измежду членовете на САОСВ, числящи се към съответната организационна секция. 
(2) Председателите и касиерите се избират с мнозинство повече от 2/3 от членовете на САОСВ, числящи се към съответната организационна секция към момента на избора. Право на глас при съответния избор имат членовете на САОСВ, които са изпълнили всички свои финансови задължения към САОСВ (заплащане на членски внос, встъпителен членски внос – ако такъв е предвиден и др.). Видът на гласуването – явно или тайно, се определя на самото събрание в съответната секция, с обикновено мнозинство от членовете на САОСВ в секцията.
(3) Едно лице не може да бъде едновременно председател и касиер.

(4) Избраните председател и касиер изпълняват функциите си до избора на нови председател и касиер.

(5) Събранията на организационни секции се свикват от управителния съвет или председателя на организационна секция. Събрания могат да се свикват и по искане на най-малко 2/3 от членовете на САОСВ, числящи се към съответната организационна секция, отправено до председателя на съответната организационна секция или управителния съвет.
Чл. 9. Председателят на организационна секция представлява секцията и отговаря за цялостното организиране на нейната дейност, като има и следните правомощия:

1. отговаря за поддържането на документалния архив на своята секция;
2. отговаря за своевременното актуализиране на данните, които се съхраняват в секцията;
3. отговаря за популяризиране дейността на своята секция;
4. следи за спазване на Устава на САОСВ и Етичния кодекс на съдебните  служители;
5. отговаря за получаването на информация за работата и взетите решения на управителния съвет и своевременно уведомява членовете на секцията;
6. организира мероприятия, инициативи и други подходящи дейности за осъществяване на целите заложени в Устава на САОСВ;
7. представлява секцията и в отношенията с другите секции и управителните органи на САОСВ.

8. уведомява/сезира председателя на управителния съвет, управителният съвет и/или контролния съвет при възникване на обстоятелства от тяхната компетентност във връзка с дейността на секцията. 

Чл. 10. Касиерът е материално отговорното лице в организационната секция и има следните задължения:

1. приема, отчита, раздава и съхранява парични средства и документи, като задължително следи и обезпечава опазването им.

2. изготвя приходни и разходни документи, отразяващи движенията на паричните средства в касата.

3. завежда касата на организационната секция, приключва касовата отчетност и следи за наличността на паричните суми. 

4. извършва касови операции само след надлежно оформени от председателя на секцията приходно-разходни документи.

5. води касовата книга по форма и ред, установени с нормативните актове, сверява наличните парични суми и ценни книжа с касовия остатък.

6. оформя по установения ред документите, паричните средства в банката за изплащане на разходите.

Чл. 11. (1) В едномесечен срок от създаването на секцията се провежда първото общо събрание, на което се избират председател и касиер.
(2) Първото общо събрание се организира, свиква и председателства от член на секцията, определен с решение на управителния съвет.

IV. ОБЩО СЪБРАНИЕ НА ОРГАНИЗАЦИОНИТЕ СЕКЦИИ
Чл. 12. (1) Общото събрание на организационните секции се провежда поне веднъж годишно. 
(2) Общото събрание се свиква с писмена покана от председателя на секцията – по негова инициатива или по искане на една трета от членовете на секцията. Ако в последния случай председателят на секцията в едноседмичен срок не отправи покана за свикване на общото събрание, то се свиква от членовете, отправили искането за свикване.
(3) Поканата трябва да съдържа дневния ред, датата, часа и мястото за провеждането на общото събрание и по чия инициатива то се свиква. Събранието може да се провежда само в населеното място, в което се намира съответната организационна секция.
(4) Поканата се поставя/изпраща на адресите на електронна поща на членовете на съответната организационна секция.
Чл. 13. Председателят на организационната секция е председател на общото събрание, а ако той не присъства на събранието – на заседанието се избира председател на събранието. На заседанието на общото събрание се избира секретар.
 Чл. 14. На заседанието на общото събрание се изготвя списък на присъстващите. Списъкът се заверява от председателя и секретаря на общото събрание. Присъстващите удостоверяват присъствието си с подпис и се легитимират, включително със съответно пълномощно, когато е налице представителство по пълномощие.
Чл. 15. Членовете на организационната секция участват и гласуват в общото събрание лично или чрез представител (пълномощник), който може да бъде само друг член от същият орган на съдебната власт (съответно, от Висшия съдебен съвет, Инспектората към Висшия съдебен съвет или Националния институт), в който работи упълномощителят. Пълномощните следва да са писмени и да са издадени изрично за участие в конкретно общо събрание. Пълномощниците нямат право да преупълномощават с правата си трети лица. Всеки пълномощник да може да представлява най-много един друг член.
Чл. 16. Общото събрание е законно, ако на него присъстват повече от половината от членовете на секцията, имащи право да участват в общото събрание. При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят.
Чл. 17. (1) Всеки член на секцията, имащ право да участва в общото събрание, има право на един глас в общото събрание. 
(2) Член на общото събрание няма право на глас при решаването на въпроси, отнасящи се до него, неговия съпруг(а) или роднини по права линия - без ограничения, по съребрена линия - до четвърта степен, или по сватовство - до втора степен включително.
Чл. 18. (1) Гласуването в общото събрание се извършва явно, освен ако предварително с мнозинство 2/3 от присъстващите с право на глас е взето решение по някои от въпросите гласуването да е тайно. С решението за тайно гласуване се определя и процедурата за неговото провеждане. 
(2) Решенията на общото събрание се приемат с мнозинство от присъстващите с право на глас. 

(3) По въпроси, които не са включени в обявения в поканата дневен ред, не може да се вземат решения, освен когато всички членове присъстват или са представени на събранието и никой не възразява повдигнатите въпроси да бъдат обсъждани.
Чл. 19. За заседанието на общото събрание се води протокол. Протоколът на общото събрание се подписва от председателя и секретаря на събранието.  
ЗАКЛЮЧИТЕЛНИ РАЗПОРЕДБИ
Параграф 1 Настоящият правилник е приет на заседание на УС, проведено на 10.02.2017 и са изменен на заседание на управителния съвет, проведено на 15 юни 2023 г.
